P6_TA(2005)0286

Neuvottelumenettely (talousarvio 2006)

Euroopan parlamentin päätöslauselma valtuutuksesta talousarviota 2006 koskevaan neuvottelumenettelyyn ennen neuvoston ensimmäistä käsittelyä (2005/2080(BUD))

Euroopan parlamentti, joka

- ottaa huomioon EY:n perustamissopimuksen 272 artiklan ja Euratomin perustamissopimuksen 177 artiklan,

- ottaa huomioon 6. toukokuuta 1999 tehdyn Euroopan parlamentin, neuvoston ja komission välisen toimielinten sopimuksen talousarviota koskevasta kurinalaisuudesta ja talousarviomenettelyn parantamisesta [1],

- ottaa huomioon 13. huhtikuuta 2005 antamansa päätöslauselman vuoden 2006 talousarviosta: komission kertomus vuosittaisesta toimintastrategiasta [2],

- ottaa huomioon vuoden 2006 alustavan talousarvioesityksen (ATE),

- ottaa huomioon työjärjestyksen 69 artiklan ja liitteen IV,

- ottaa huomioon budjettivaliokunnan mietinnön (A6-0223/2005);

1. on sitoutunut täysin saavuttamaan varainhoitovuotta 2006 koskevat keskeisimmät tavoitteet, sellaisina kuin ne ovat vahvistettuina vuosittaisesta toimintastrategiasta annetussa päätöslauselmassa; korostaa samalla, että nykyisten rahoitusnäkymien aikana ja vuoden 2004 marraskuun neuvottelumenettelyssä tehtyjen sitoumusten täyttäminen on suuri haaste;

2. muistuttaa, että joustovälineellä voidaan rahoittaa vuonna 2006 enintään 320 miljoonaa euroa, mikä edellyttää lisäksi, että joustovälinettä ei enää käytetä vuoden 2005 aikana;

3. korostaa, että maksujen määrän pitäminen realistisella tasolla on olennaisen tärkeä vuoden 2006 talousarviossa; katsoo, että komission ehdotus, joka vastaa 1,02:ta prosenttia bruttokansantulosta (BKTL) ja jää näin 1,19 miljardia euroa vuoden 2005 ATE:ssa esitetyn 1,03 prosentin alapuolelle, on erittäin vaatimaton ja maksujen määrä on mukautettava vastaamaan todellisia tarpeita ja toteuttamismahdollisuuksia; korostaa, että komission ehdotus on huomattavasti alhaisempi kuin nykyisissä rahoitusnäkymissä oleva 1,08 prosentin enimmäismäärä;

4. panee merkille komission toteamuksen 5. huhtikuuta 2005 pidetyssä kolmikantakokouksessa, että neuvoston ja parlamentin on päästävä sopimukseen määrärahojen siirrosta alaotsakkeesta 1 a alaotsakkeeseen 1 b, ennen kuin neuvosto voi sisällyttää kyseiset määrärahat talousarvioesitykseensä; on tätä varten valmis tekemään alaotsakkeisiin muodolliset tarkistukset 6. toukokuuta 1999 tehdyssä toimielinten sopimuksessa määrättyjen menettelyjen mukaisesti;

5. katsoo, että ATE:ssa esitetyt määrät, jotka koskevat maatalousmarkkinoiden toimintamenoja, suoria tukia ja maaseudun kehittämiseen liittyviä menoja, muodostavat absoluuttiset vähimmäisvaatimukset; muistuttaa, että kaikki leikkaukset haittaavat vakavasti mainittua alaa ja niillä ei voida perustella sitä, että jo nyt on olemassa huomattava liikkumavara rahoitusnäkymien enimmäismäärässä, sellaisena kuin se on korjattuna joulukuussa 2004;

6. panee merkille kalastussopimuksia varten ehdotetut määrät; korostaa, että aikomuksena on neuvotella sopimusten uusimisesta Angolan, Kap Verden, Gabonin, Guinea-Bissaun, Kiribatin, Mauritanian, Sao Tomen ja Senegalin kanssa, ja näitä sopimuksia varten varaukseen on otettu 124 miljoonaa euroa; kyseenalaistaa Algerian, Kroatian, Kenian, Libyan ja Marokon kanssa tehtäviä mahdollisia uusia sopimuksia varten varatun 8 miljoonan euron määrän; muistuttaa, että Marokon kohdalla vuotuinen määrä vuosina 1995—1999 oli 125 miljoonaa euroa; odottaa komissiolta lisätietoja varaukseen otetuista määristä;

7. katsoo, että rakennetoimiin osoitettavien maksumäärärahojen on perustuttava todellisiin tarpeisiin ja korostaa, että komissio laati ATE:n viimeisimpien saatavilla olevien ennusteiden pohjalta; on sitä mieltä, että maksujen toteutuksen kokonaisarviointi, jonka komissio suorittaa heinäkuun loppuun mennessä, antaa mahdollisuuden arvioida uudelleen maksutarpeita ja varmistaa, että nykyiset tarpeet sisällytetään täysimääräisesti vuoden 2006 talousarvioon;

8. tähdentää, että unionin laajentuminen kymmenellä uudella jäsenvaltiolla vuonna 2004 on pitkän koheesioprosessin alku ja merkitsee uutta haastetta koheesiopolitiikalle; korostaa, että koheesiopolitiikka olisi kohdennettava enemmän alueisiin, jotta vältettäisiin mahdolliset tulevat konfliktit uusien koheesiojäsenvaltioiden ja 15-jäsenisen EU:n vähemmän kehittyneiden alueiden välillä;

9. vaatii, että Pohjois-Irlannin Peace-ohjelmalle on edelleen saatava määrärahoja, mutta ei ymmärrä, miksi muita ensisijaisia toimia ollaan vähentämässä, kun alaotsakkeessa 2 b on käytettävissä 62 miljoonaa euroa; panee merkille, että parlamentin ja neuvoston sopimuksella kyseisistä alaotsakkeista ei olisi vaikutusta talousarvioon koko otsakkeen kannalta ja se saattaisi tarjota ratkaisun; torjuu tästä syystä komission esityksen vähentää innovatiivisten toimien määrärahoista vielä 12 miljoonaa euroa lisää, sillä tästä ei sovittu 25. marraskuuta 2004 pidetyssä neuvottelukokouksessa annetussa yhteisessä lausumassa;

10. on sitä mieltä, että sovitut poliittiset päämäärät, erityisesti Lissabonin strategian tavoitteet, eivät näy riittävästi komission ATE:ssa, ja ottaa huomioon, että on tärkeää vahvistaa pienten ja keskisuurten yritysten asemaa; kehottaa neuvostoa sitoutumaan Euroopan parlamentin kanssa vakavaan ja rakentavaan vuoropuheluun siitä, miten nämä poliittiset sitoumukset täytetään; ehdottaa, että tässä yhteydessä olisi oltava mahdollista turvautua 6. toukokuuta 1999 tehdyn toimielinten välisen sopimuksen 33 kohdan määräyksiin;

11. muistuttaa, että henkinen pääoma on Euroopan tärkein omaisuus, ja uskoo — erityisesti äskettäin järjestettyjen kansanäänestysten jälkeen — että yhteyden saaminen nuoriin on nyt tärkeämpää kuin koskaan; tukee täysin Eurooppa-neuvoston hyväksymää nuorisosopimusta, joka kuuluu Lissabonin tavoitteiden saavuttamista tukeviin välineisiin; uskoo, että nykyinen tilanne täyttää 6. toukokuuta 1999 tehdyn toimielinten välisen sopimuksen 33 kohdassa tarkoitetut edellytykset ja haluaa tässä yhteydessä keskustella neuvoston kanssa yhteispäätösmenettelyssä päätettävien määrärahojen lisäämiseksi Sokrates-ohjelman ja nuoriso-ohjelmien yhteydessä; huomauttaa, että näin tehtiin myös edellisten rahoitusnäkymien soveltamiskauden lopussa;

12. korostaa mittavia ulkoisen avustuksen ohjelmia, esimerkiksi Afganistanissa ja Irakissa toteutettuja ohjelmia sekä ehdotettua jälleenrakennusohjelmaa äskettäisen hyökyaaltokatastrofin tuhoamilla alueilla, joita ei voitu ennakoida, kun nykyisiä rahoitusnäkymiä oltiin hyväksymässä; on huolestunut uusien strategisten kumppanuuksien rahoitustarpeesta ja odottaa neuvostolta, että tämä tunnustaa nykyiset vaikeudet ja sitoutuu selkeästi asettamaan uusia ensisijaisia painopisteitä ilman että perinteiset toimet joutuvat paitsioon; panee huolestuneena merkille joidenkin alue- ja aihekohtaisten ohjelmien määrärahoihin tehdyt leikkaukset ja uskoo, että määrärahojen käyttö on tasapainotettava ja että tarvitaan lisämäärärahoja; korostaa Euroopan naapuruuspolitiikan tärkeyttä sekä tukea naapurimaiden demokraattiselle kehitykselle; pahoittelee erityisesti demokratiaa ja ihmisoikeuksia koskevan eurooppalaisen aloitteen määrärahojen vähentämistä, sillä tämä on ainoa ulkoinen ohjelma, joka ei edellytä isäntämaan hyväksyntää; painottaa myös tarvetta korostaa EU:n asemaa kansainvälisesti yhteisen ulko- ja turvallisuuspolitiikan (YUTP) ja Euroopan turvallisuus- ja puolustuspolitiikan aloilla ja haluaa tarkastella ennen lopullisen päätöksen tekoa talousarviotarpeita puheenjohtajavaltiona toimivan Yhdistyneen kuningaskunnan kanssa järjestettävissä yhteisissä YUPT-kokouksissa;

13. korostaa, että parlamentti, neuvosto ja komissio ovat sitoutuneet tukemaan YK:n vuosituhannen vaihteen kehitystavoitteita, ja pyrkii tukemaan näitä tavoitteita vuoden 2006 talousarviossa, mukaan luettuina sosiaalisen infrastruktuurin, perusterveydenhuollon ja peruskoulutuksen asianmukaiset kohteet ja tuki erityisille nopeille toimille (Quick-Win-Actions); pahoittelee, että rahoituksen enimmäismäärät eivät salli vuosituhannen kehitystavoitteiden todellista edistämistä tai sokerialan uudistuksen yhteydessä mahdollisesti tarvittavia tukitoimia;

14. korostaa uudestaan, että perusteltuihin hallinnon tarpeisiin on varattava riittävät varat, jos halutaan varmistaa uusien jäsenvaltioiden edustajien menestyksekäs palvelukseen ottaminen sekä laajentuneen Euroopan unionin kaikkien toimielinten menestyksekäs toiminta, toimintaohjelmien tehokas täytäntöönpano mukaan luettuna; painottaa niin ikään, että inhimillisiä ja taloudellisia voimavaroja on käytettävä tehokkaasti ja järkevästi sekä kartoitettava kaikki mahdolliset säästökohteet, jotta rahalle saataisiin mahdollisimman hyvä vastine ja jotta budjettikuria noudatettaisiin; toistaa vaatimuksensa, että neuvoston olisi sovellettava hajautettuihin virastoihin ja omaan talousarvioonsa samoja kurinalaisuuden periaatteita;

15. ottaa huomioon komission viimeisimmän ehdotuksen varainhoitoasetuksen tarkistamisesta ja kehottaa neuvostoa keskustelemaan Euroopan parlamentin kanssa siitä, miten yhteisön ohjelmiin osallistumista voitaisiin helpottaa ja miten hallinnollisia ja valvontamenettelyjä voitaisiin yksinkertaistaa; ehdottaa tässä mielessä säännöllistä vuoropuhelua yhteisen lähestymistavan kehittämiseksi;

16. kehottaa puhemiestä välittämään tämän päätöslauselman neuvostolle ja komissiolle.

[1] EYVL C 172, 18.6.1999, s. 1. Sopimus sellaisena kuin se on muutettuna päätöksellä 2003/429/EY (EUVL L 147, 14.6.2003, s. 25).

[2] Hyväksytyt tekstit, P6_TA(2005)0126.

--------------------------------------------------